Merete Boldt har gennem hele livet været medlem af Fredensborg Roklub. I tresserne var hun blandt Danmarks allerbedste kvindelige kaproere, hvor det blev til et hav af medaljer ved Danmarksmesterskaber og Nordiske Mesterskaber i hhv. 1X, 2X, 4X og 4+. Fredensborg Roklub var i en årrække blandt landets bedste kaproningsklubber, og Boldt har i en periode tillige været formand for klubben ved Esrum Sø. OL-guldvinder Rasmus Quist trådte ligeledes sine roer-barnesko her.
KVIKs bombefirer hyldet for 50 års guldresultat
Egentlig burde fejringen af den daværende bombefirers 50 års jubilæum, have ventet til et stykke ind i sommersæsonen 2014, men Dansk Forening for Rosport mente, at man ville være på forkant med begivenheden, og derfor skulle hyldesten foregå i forbindelse med det store ergometer-stævne i Gladsaxe Sportshal. Desværre blev de fire OL-guldvindere ikke samlet til denne fine hyldest, idet højeste mand på fireren, Kurt Helmudt måtte melde fra, men de øvrige tre blev fejret efter alle kunstens regler.
De tre fremmødte guldroere, fik håndtryk og erkendtligheder af selve Poul Erik Høyer, kendt OL-guldvinder i badminton, og sammen genoplevede John Ørsted Hansen, Erik Petersen og Bjørn Hasløv for en stund, deres store triumf, da de fire roere kom først over målstregen ved OL i Tokyo i 1964, idet en sekvens af opløbet blev vist på storskærm i Gladsaxe Sportshal. Det var før, letvægtsroning kom på det olympiske program, og holdet, der blev trænet af Poul Danning, havde i årene forinden lagt op til en dansk triumf.
John Ørsted Hansen var, med sine 26 år, ældste mand på båden. Erik Petersen var 25, Bjørn Hasløv 23 år, mens Kurt Helmudt med sine bare 20 år, var yngste mand på holdet. Udover bombefireren, var Danmark repræsenteret ved yderligere tre mandskaber: Toer uden styrmand, Peter Fich Christiansen og Hans Jørgen Boye, Lyngby Roklub, der blev en flot nummer 5, toer med styrmand: Jens Berendt Jensen og Knud Nielsen m. styrmand: Niels Olsen, alle fra Roklubben Viking ved Faxe Ladeplads, samt en firer med styrmand: Niels Nielsen, Poul Erik Nielsen, Ole Paustian (ja, det er manden bag det kendte og trendy møbelhus af samme navn), Tom Hinsby og Bent Larsen, alle fra Roklubben Skjold. Fireren opnåede en placering, som nummer 11.